《送兄茂瞻机宜之官广东》
宋代·范浚

黄芦鬣鬣秋风肥，鬼雨洒草南山悲。

长涂客子动愁肺，往往扪辙多思归。我兄岂不感时节，东床卷席将何之。

自言南州有元帅，标鉴本是阳秋皮。荐绅奔走欲定价，一见许我奇男儿。

提撕表奏置戎幕，使我坐握官机宜。

高生所愧国士知，不辞触热向武威。我今去路虽千里，敢以驱驰负知己。

南州最盛肩京都，昔人欲语停杯馀。地灵孕秀多异产，鼊皮蚺蟾如虫蛆。

旧闻民俗蛮顽甚，蜂屯蚁杂难爬梳。圣朝神化与换骨，讵事草薙髡根株。

我兄智囊载大腹，抚俗自应才有馀。腰间长剑生铜吼，可脍蛮王快屠狗。

后当归路持旌麾，六印黄金大如斗。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。